
Madonas novada pašvaldības iekšējais normatīvais akts Nr. 22
Madonā, 2026. gada 29. septembra domes lēmums Nr. 548 (prot. Nr. 13, 33. p.)


Valsts budžeta mērķdotācijas un pašvaldības finansējuma aprēķina un sadales kārtība Madonas novada pašvaldības izglītības iestāžu pedagogu darba samaksai

[bookmark: p1]Izdots saskaņā ar
Ministru kabineta 2026. gada 14. aprīļa noteikumu Nr. 205
“Kārtība, kādā aprēķina un sadala valsts budžeta
mērķdotāciju pedagogu darba samaksai pašvaldību
vispārējās izglītības iestādēs un valsts augstskolu
vispārējās vidējās izglītības iestādēs” 7. un 8. punktu

I. Vispārīgie jautājumi

1. Šie noteikumi nosaka kārtību, kādā Madonas novada pašvaldība (turpmāk – Pašvaldība) veic valsts budžeta mērķdotācijas (turpmāk – mērķdotācija) un Pašvaldības budžeta finansējuma aprēķināšanu un sadali Pašvaldības dibināto pirmsskolas, vispārējās pamata un vidējās izglītības, profesionālās ievirzes un interešu izglītības iestāžu (turpmāk – izglītības iestādes) pedagogu darba samaksai un valsts sociālās apdrošināšanas obligātajām iemaksām.
2. Šie noteikumi neattiecas uz Pašvaldības dibināto Dzelzavas Pakalnu pamatskolu (izņemot izglītības iestādes vadītāja atalgojuma noteikšanas kritērijus), kam mērķdotāciju pedagogu darba samaksai un valsts sociālās apdrošināšanas obligātajām iemaksām aprēķina un sadala saskaņā ar Ministru kabineta noteikumiem par speciālās izglītības iestāžu un vispārējās izglītības iestāžu speciālās izglītības klašu (grupu) finansēšanas kārtību.
3. Madonas novada pašvaldības iestādes “Madonas novada Centrālā administrācija” (turpmāk – Administrācija) Izglītības pārvalde sadarbībā ar Administrācijas Finanšu nodaļu nodrošina izglītības funkciju veikšanai nepieciešamā finansējuma aprēķināšanu un sadali izglītības iestādēm atbilstoši šiem noteikumiem un spēkā esošajiem ārējiem normatīvajiem aktiem.
4. Mērķdotācijas un Pašvaldības budžeta finansējuma aprēķināšanu un sadali veic, ievērojot normatīvo aktu prasības un nodrošinot vienotu pieeju, objektivitātes un caurskatāmības principu.
5. Noteikumi piemērojami atbilstoši piešķirtajai mērķdotācijai un Pašvaldības budžetā attiecīgajam kalendārajam gadam apstiprinātajam finansējumam.
6. Madonas novada pašvaldības izpilddirektors apstiprina iestādes pedagoģisko darbinieku amatu vienību sarakstu, kam atalgojums tiek finansēts no Pašvaldības budžeta līdzekļiem. Ja Pašvaldībā saņemts izglītības iestādes vadītāja argumentēts iesniegums par nepieciešamām izmaiņām iestādes pedagoģisko darbinieku amata vienību sarakstā un Pašvaldības budžetā ir nepieciešamais finansējums, Madonas novada pašvaldības izpilddirektors apstiprina izmaiņas iestādes pedagoģisko darbinieku amata vienību sarakstā.
7. Izglītības iestāde nodrošina, ka Valsts izglītības informācijas sistēmā (turpmāk – VIIS):
7.1. līdz attiecīgā gada 5. septembrim tiek ievadīta un apstiprināta informācija par izglītojamo skaitu izglītības iestādē 1. septembrī pirmsskolas, pamata un vidējās izglītības pakāpē (pa grupām, klasēm, izglītības programmām);
7.2. līdz attiecīgā gada 20. septembrim tiek ievadīta informācija par izglītojamo skaitu interešu izglītības programmās;
7.3. līdz attiecīgā gada 20. septembrim tiek ievadīta informācija par izglītojamo skaitu profesionālās ievirzes programmās, izglītojamā skaita apstiprināšanu VIIS nodrošinot normatīvajos aktos noteiktajā kārtībā.

II. Mērķdotācijas un Pašvaldības budžeta finansējuma sadale vispārējās pamata un vidējās izglītības iestādēs

8. Pašvaldība mērķdotāciju vispārējās pamatizglītības un vispārējās vidējās izglītības iestāžu pedagogu darba samaksai izglītības iestādēm sadala, ievērojot Ministru kabineta noteikumos par kārtību, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs noteiktos rādītājus un aprēķina kārtību.
9. Izglītības iestādes vadītājs izglītības iestādei piešķirto mērķdotāciju sadala atbilstoši izglītības iestādē izstrādātajai pedagogu darba slodzes sadales kārtībai, savukārt, pedagogu darba algas likmi nosaka atbilstoši izglītības iestādē apstiprinātajiem darba algas likmes noteikšanas kritērijiem.
10. Izglītības iestādes vadītājs nodrošina, ka mērķdotācijas sadalē izglītības iestādes līmenī primāri tiek nodrošināta darba samaksa izglītības programmu mācību plānā noteikto mācību priekšmetu pedagogiem un izglītības programmas īstenošanai noteiktajam atbalsta personālam.
11. Direktora vietnieku darba samaksu nosaka izglītības iestādes vadītājs, ņemot vērā normatīvajos aktos noteiktos ierobežojumus attiecībā uz atalgojuma noteikšanu un nodrošinot, ka kopējais administrācijai sadalītais mērķdotācijas apmērs nepārsniedz 15% no kopējā izglītības iestādei piešķirtā mērķdotācijas apmēra.
12. Izglītības iestāde piešķirtās mērķdotācijas ietvaros ir tiesīga veikt finansējuma pārdali starp mērķdotācijām, kas paredzētas skolotāju, atbalsta personāla un izglītības iestādes administrācijas darba samaksai.
13. Pašvaldības budžeta finansējums administrācijas darba samaksai izmantojams tikai tajos gadījumos, kad saskaņā ar normatīvajiem aktiem mērķdotācijas aprēķinā jau iekļauts Pašvaldības līdzfinansējums administrācijas darba samaksai.
14. Izglītības tehnoloģiju mentoru finansē no valsts budžeta mērķdotācijas līdzekļiem.
15. Pašvaldības budžeta finansējumu pagarinātās dienas grupas nodrošināšanai piešķir, paredzot vienu pedagoga slodzi uz katriem 100 izglītojamajiem 1.-4.klašu posmā. Izglītības iestāde var iesniegt objektīvi pamatotu pieprasījumu lielākai pagarinātās grupas skolotāja slodzei (būtiski pieaudzis izglītojamo skaits, būtiskas izmaiņas transporta kustībā). Administrācijas Izglītības pārvalde izvērtē pieprasījuma lietderību un pieejamos budžeta līdzekļus un saskaņo vai nesaskaņo prasītās izmaiņas.
16. Finansējumu dienesta viesnīcas/internāta pedagogu darba samaksai piešķir no Pašvaldības budžeta līdzekļiem. Dienesta viesnīcas/internāta pedagogu slodžu sadalījums noteikts šo noteikumu 1. pielikumā. Izglītības iestāde var iesniegt objektīvi pamatotu pieprasījumu lielākai dienesta viesnīcas/internāta pedagoga slodzei līdz attiecīgā gada 25. augustam Administrācijas Izglītības pārvalde izvērtē pieprasījuma lietderību un pieejamos budžeta līdzekļus un saskaņo vai nesaskaņo prasītās izmaiņas.
17. Metodiskā atbalsta nodrošināšanai mācību jomu un mācību priekšmetu metodisko apvienību vadītājiem var noteikt darba samaksu līdz 10% apmērā no valstī noteiktās zemākās izglītības metodiķa amata algas likmes, izmantojot Pašvaldības finansējumu. Madonas novada pašvaldības izpilddirektors, izdodot rīkojumu par metodisko apvienību vadītāju apstiprināšanu, nosaka darba samaksas apmēru procentos no normatīvajos aktos noteiktās zemākās izglītības metodiķa amata algas likmes.
18. Metodiskā atbalsta nodrošināšanai mācīšanās konsultantiem un ekspertiem var noteikt darba samaksu līdz 10% apmērā no valstī noteiktās zemākās izglītības metodiķa amata algas likmes, izmantojot mērķdotācijas finansējumu.
19. Izglītības iestādes vadītājs atbild par izglītības iestādei piešķirtās mērķdotācijas un Pašvaldības budžeta līdzekļu racionālu un efektīvu izlietojumu, nodrošinot mācību priekšmetu u.c. izglītības programmās paredzēto nodarbību apmaksu un izglītības procesa kvalitatīvu norisi.

III. Mērķdotācijas un Pašvaldības budžeta finansējuma sadale pirmsskolas izglītības grupās

20. Mērķdotāciju bērnu no piecu gadu vecuma izglītošanā nodarbināto pirmsskolas izglītības pedagogu un skolotāju logopēdu darba samaksai sadala atbilstoši bērnu skaitam izglītības iestādē un normatīvajos aktos noteiktajiem reģionālajiem koeficientiem.
21. Pašvaldības budžeta finansējumu pirmsskolas izglītības programmu īstenošanai aprēķina, ņemot vērā katras grupas darba laiku, grupu skaitu, bērnu skaitu un īstenotās izglītības programmas.
22. Pirmsskolas izglītības skolotāja darba slodzi (40 stundas nedēļā) sabalansē atbilstoši Ministru kabineta noteikumiem par pedagogu darba samaksu, paredzot ne vairāk kā 34 stundas darbam ar izglītojamajiem un vismaz 6 stundas citu pienākumu pildīšanai (mācību procesa plānošanai, metodiskajam darbam, sadarbībai ar vecākiem u.c.).
23. No Pašvaldības budžeta finansēto pedagogu mēneša darba algas likmi nosaka saskaņā ar Ministru kabineta noteikumiem un izglītības iestādei apstiprināto pedagoģisko darbinieku amata vienību sarakstu.
24. Pirmsskolā administrācijas amata vienību (vadītāja, vadītāja vietnieka, pirmsskolas izglītības metodiķa) skaitu nosaka atkarībā no izglītojamo skaita iestādē, grupu skaita un darba režīma saskaņā ar šo noteikumu 2. pielikumu.
25. Pirmsskolas izglītības skolotāja amata vienību skaitu iestādē nosaka atkarībā no grupu skaita, izglītojamo skaita grupā un darba režīma saskaņā ar šo noteikumu 3. pielikumu.
26. Ja vienas grupas telpas platība paredzēta vairāk nekā 26 izglītojamiem, pašvaldība izvērtē un piešķir papildu pirmsskolas izglītības skolotāja amata vienības.
27. Pirmsskolas izglītības mūzikas skolotāja amata vienību skaitu iestādē nosaka atkarībā no grupu skaita:
27.1. vienai grupai – 0,125 amata vienības;
27.2. ja iestādē ir tikai 2 grupas ar kopējo bērnu skaitu līdz 25, tad mūzikas skolotāja amata vienību skaits abām grupām kopā ir 0,25 amata vienības.
28. Pirmsskolas izglītības sporta skolotāja amata vienību skaitu iestādē nosaka atkarībā no grupu skaita:
28.1. vienai grupai – 0,1 amata vienības;
28.2. iestādē, kurā darbojas peldbaseins, uz vienu pirmsskolas grupu nosaka papildus 0,025 pirmsskolas izglītības sporta skolotāja amata vienību;
28.3. iestādei, kura nodrošina peldēšanas apmācību arī citu pirmsskolas izglītības iestāžu izglītojamajiem novadā, papildu iepriekš minētajām amata vienībām var noteikt līdz 0,5 sporta skolotāja amata vienībām;
28.4. pirmsskolas izglītības sporta skolotāja amata vienības nosaka, ja pedagogam ir atbilstoša profesionālā kvalifikācija vai apgūta profesionālās kompetences pilnveides programma vismaz 36 stundu apjomā.
29. Pirmsskolas izglītības iestādes vadītājs, saskaņojot ar iestādes pedagoģisko padomi, var noteikt citu pirmsskolas izglītības mūzikas un pirmsskolas izglītības sporta skolotāju amata vienību skaita sadalījumu 25% robežās no kopējā grupai šo noteikumu 27. un 28. punktā paredzētā amata vienību skaita.
30. Skolotāja logopēda amata vienību skaitu iestādē nosaka atkarībā no iestādē īstenotajām izglītības programmām, izglītojamo ar speciālām vajadzībām skaita un darba režīma:
30.1. skolotāja logopēda amata vienību skaitu aprēķina saskaņā ar normatīvajiem aktiem par mērķdotācijas piešķiršanu pedagogu darba samaksai;
30.2. speciālās izglītības programmas ar valodas attīstības traucējumiem īstenošanai iekļaujoši vispārējās izglītības iestādē tiek papildu noteiktas 0,075 amata vienības vienam izglītojamam ar valodas attīstības traucējumiem (izglītības programmas kods 0101 55 11).
31. Pirmsskolā, kurā iekļaujoši tiek īstenota speciālās izglītības programma, nosaka speciālās izglītības skolotāja amata vienības individuālām/apakšgrupu nodarbībām, nodrošinot diferencētu pieeju, rehabilitāciju un pedagoģisko korekciju 0,125 amata vienības uz vienu izglītojamo ar jauktiem attīstības traucējumiem (izglītības programmas kods 0101 56 11) vai ar garīgās attīstības traucējumiem (izglītības programmas kods 0101 58 11).
32. Izglītības tehnoloģiju mentora amata vienību skaitu iestādē nosaka atkarībā no izglītojamo skaita: 
32.1. no 1 līdz 69 izglītojamajiem – 0,05 amata vienības;
32.2. no 70 līdz 150 izglītojamajiem – 0,075 amata vienības;
32.3. no 151 izglītojamā – 0,1 amata vienība;
32.4. izglītības tehnoloģiju mentora amata vienības nosaka, ja pedagogam ir atbilstoša profesionālā kvalifikācija vai apgūta profesionālās kompetences pilnveides programma vismaz 36 stundu apjomā.

IV. Profesionālās ievirzes un interešu izglītības finansēšana

33. Profesionālās ievirzes un interešu izglītības iestādēs administrācijas amata vienību (vadītāja, vadītāja vietnieka, izglītības metodiķa) skaitu nosaka atkarībā no izglītojamo skaita iestādē, grupu un īstenoto izglītības programmu veida un skaita saskaņā ar šo noteikumu 4. pielikumu.
34. Profesionālās ievirzes mūzikas, mākslas un sporta izglītības iestāžu pedagogu darba samaksu aprēķina un sadala saskaņā ar spēkā esošajiem Ministru kabineta noteikumiem par pedagogu darba samaksu un noslēgtajiem finansēšanas līgumiem.
35. Trūkstošo finansējumu profesionālās ievirzes izglītības programmu īstenošanai var segt no Pašvaldības budžeta līdzekļiem, pamatojoties uz izglītības iestādes vadītāja pamatotu pieprasījumu.
36. Interešu izglītības programmu īstenošanai paredzēto mērķdotāciju un Pašvaldības finansējumu sadala atbilstoši Pašvaldības noteiktajai kārtībai.
37. Pašvaldības apstiprināta komisija vienu reizi gadā (pirms mācību gada sākuma) izvērtē un apstiprina izglītības iestāžu iesniegtās interešu izglītības programmas un pieņem lēmumu par atbalstāmo interešu izglītības programmu un stundu skaitu finansēšanai no mērķdotācijas.
38. Izglītības iestādei ir tiesības ar argumentētu pamatojumu lūgt papildu finansējuma piešķiršanu interešu izglītības programmu īstenošanai no Pašvaldības budžeta līdzekļiem.

V. Izglītības iestāžu vadītāju darba samaksa

39. Mērķdotāciju vispārējās pamata un vidējās izglītības skolas direktoru darba samaksai sadala un algas likmi veido, ņemot vērā sekojošus kritērijus:
39.1. Ministru kabineta noteikumos par pedagogu darba samaksu noteiktā zemākā mēneša darba algas likme atbilstoši izglītojamo skaitam izglītības iestādē (tajā skaitā visi pirmsskolas grupu izglītojamie);
39.2. algas likmes palielinājums, ņemot vērā izglītojamo skaitu:
39.2.1. 200 euro vidusskolas direktoram, ja izglītojamo skaits ir līdz 500,
39.2.2. 400 euro vidusskolas direktoram, ja izglītojamo skaits ir no 501 un vairāk,
39.2.3. 80 euro pamatskolas direktoram, ja izglītojamo skaits ir līdz 80,
39.2.4. 100 euro pamatskolas direktoram, ja izglītojamo skaits ir robežās no 81 līdz 100,
39.2.5. 120 euro pamatskolas direktoram, ja izglītojamo skaits ir robežās no 101 līdz 120,
39.2.6. 150 euro pamatskolas direktoram, ja izglītojamo skaits ir robežās no 121 līdz 150,
39.2.7. 170 euro pamatskolas direktoram, ja izglītojamo skaits ir 151 un vairāk;
39.3. algas likmes palielinājums, ņemot vērā speciālās izglītības programmu izglītojamo procentuālo īpatsvaru attiecībā pret izglītojamo skaitu izglītības iestādē (izņemot Dzelzavas Pakalnu pamatskolas direktoram):
39.3.1. ja īpatsvars ir līdz 10% no izglītojamo skaita – 3% no direktoram  noteiktās zemākās mēneša darba algas likmes,
39.3.2. ja īpatsvars ir robežās no 11 līdz 20% no izglītojamo skaita – 4% no direktoram  noteiktās zemākās mēneša darba algas likmes,
39.3.3. ja īpatsvars ir no 21% un vairāk no izglītojamo skaita – 5% no direktoram  noteiktās zemākās mēneša darba algas likmes;
39.4. algas likmes palielinājums, ņemot vērā klašu komplektu skaitu (tajā skaitā speciālās klases) (izņemot Dzelzavas Pakalnu pamatskolas direktoram):
39.4.1. ja pamatskolā ir 10 vai vairāk klašu komplekti – 2% no direktoram noteiktās zemākās mēneša darba algas likmes,
39.4.2. ja vidusskolā ir 13 līdz 20 klašu komplekti – 10% no direktoram noteiktās zemākās mēneša darba algas likmes,
39.4.3. ja vidusskolā ir 21 un vairāk klases – 15% no direktoram noteiktās zemākās mēneša darba algas likmes;
39.5. algas likmes palielinājums, ja skolai ir dienesta viesnīca vai internāts:
39.5.1. ja dienesta viesnīcā vai internātā ir līdz 20 izglītojamajiem – 1% no direktoram noteiktās zemākās mēneša darba algas likmes,
39.5.2. ja dienesta viesnīcā vai internātā ir 21 vai vairāk izglītojamo – 2% no direktoram noteiktās zemākās mēneša darba algas likmes;
39.6. algas likmes palielinājums 1% apmērā no direktoram noteiktās zemākās mēneša darba algas likmes, ja skola īsteno pirmsskolas izglītības programmas;
39.7. algas likmes palielinājums, ja skola izglītības programmas īsteno vairākās ēkās:
39.7.1. ja izglītības programmas īstenošanas adrese atrodas tuvumā (līdz 1km) iestādes juridiskajai adresei – 2% no direktoram noteiktās zemākās mēneša darba algas likmes,
39.7.2. ja izglītības programmas īstenošanas adrese atrodas vairāk kā 1km attālumā no iestādes juridiskās adreses – 3% no direktoram noteiktās zemākās mēneša darba algas likmes.
40. Papildu šo noteikumu 39. punktā norādītajam atalgojuma palielinājumam, valsts ģimnāzijas un speciālās izglītības iestādes direktoriem aprēķina normatīvos aktos noteiktās piemaksas.
41. Pašvaldības budžeta finansējumu pirmsskolas izglītības iestāžu vadītāju darba samaksai sadala un algas likmi veido, ņemot vērā un summējot sekojošus kritērijus:
41.1. Ministru kabineta noteikumos par pedagogu darba samaksu noteiktā zemākā mēneša darba algas likme atbilstoši izglītojamo skaitam izglītības iestādē;
41.2. algas likmes palielinājums 50 euro;
41.3. algas likmes palielinājums, ņemot vērā speciālās izglītības programmu izglītojamo procentuālo īpatsvaru attiecībā pret izglītojamo skaitu izglītības iestādē:
41.3.1. ja īpatsvars ir līdz 3% no izglītojamo skaita – 1% no vadītājam noteiktās zemākās mēneša darba algas likmes,
41.3.2. ja īpatsvars ir robežās no 4 līdz 6% no izglītojamo skaita – 2% no vadītājam noteiktās zemākās mēneša darba algas likmes,
41.3.3. ja īpatsvars ir 7% no izglītojamo skaita un vairāk – 3% no vadītājam noteiktās zemākās mēneša darba algas likmes.
41.4. algas likmes palielinājums, ņemot vērā pirmsskolas izglītības grupu skaitu:
41.4.1. ja izglītības iestādē ir 5-7 grupas – 1% no vadītājam noteiktās zemākās mēneša darba algas likmes;
41.4.2. ja izglītības iestādē ir 8 un vairāk grupas – 2% no vadītājam noteiktās zemākās mēneša darba algas likmes;
41.5. algas likmes palielinājums, ņemot vērā izglītības programmu īstenošanas vietas – 2% no vadītājam noteiktās zemākās mēneša darba algas likmes;
41.6. algas likmes palielinājums, ja izglītības iestādē sniedz diennakts uzraudzības pakalpojumu – 2% no vadītājam noteiktās zemākās mēneša darba algas likmes.
42. Pašvaldības budžeta finansējumu profesionālās ievirzes izglītības iestāžu vadītāju darba samaksai sadala un algas likmi veido, ņemot vērā un summējot sekojošus kritērijus:
42.1. Ministru kabineta noteikumos par pedagogu darba samaksu noteiktā zemākā mēneša darba algas likme atbilstoši unikālo izglītojamo skaitam izglītības iestādē;
42.2. algas likmes palielinājums, ņemot vērā izglītojamo skaitu (izņemot izglītojamos interešu izglītības grupās):
42.2.1. 20 euro – ja unikālo izglītojamo skaits ir līdz 70,
42.2.2. 50 euro – ja unikālo izglītojamo skaits ir robežās no 71 līdz 100,
42.2.3. 100 euro – ja unikālo izglītojamo skaits ir robežās no 101-200,
42.2.4. 150 euro – ja unikālo izglītojamo skaits ir 201 un vairāk;
42.3. algas likmes palielinājums, ja izglītības iestādē īsteno interešu izglītības programmas:
42.3.1. ja izglītojamo skaits interešu izglītības grupās ir līdz 50 – 1% no vadītājam noteiktās zemākās mēneša darba algas likmes,
42.3.2. ja izglītojamo skaits interešu izglītības grupās ir 51 vai vairāk – 2% no vadītājam noteiktās zemākās mēneša darba algas likmes;
42.4. algas likmes palielinājums, ņemot vērā izglītības iestādē īstenoto izglītības programmu daudzveidību:
42.4.1. ja izglītības iestāde īsteno 5 līdz 10 izglītības programmas – 1% no vadītājam noteiktās zemākās mēneša darba algas likmes,
42.4.2. ja izglītības iestādē īsteno 10 vai vairāk izglītības programmas – 2% no vadītājam noteiktās zemākās mēneša darba algas likmes;
42.5. algas likmes palielinājums, ņemot vērā izglītības programmu īstenošanas vietas:
42.5.1. ja izglītības programmas īstenošanas vietas ir līdz 5 adresēm – 1% no vadītājam noteiktās zemākās mēneša darba algas likmes;
42.5.2. ja izglītības programmas īstenošanas vietas ir 6 vai vairāk adresēs – 2% no vadītājam noteiktās zemākās mēneša darba algas likmes.
43. Pašvaldības budžeta finansējumu interešu izglītības iestādes vadītāja darba samaksai sadala un algas likmi veido, ņemot vērā un summējot sekojošus kritērijus:
43.1. Ministru kabineta noteikumos par pedagogu darba samaksu noteiktā zemākā mēneša darba algas likme atbilstoši unikālo izglītojamo skaitam izglītības iestādē;
43.2. algas likmes palielinājums 50 euro;
43.3. ja izglītības programmas īstenošanas vietas atrodas ēkās blakus vai netālu – 1% no vadītājam noteiktās zemākās mēneša darba algas likmes.
44. [bookmark: _Hlk240634147]Izglītības iestādes vadītāja darba samaksu apstiprina Pašvaldības izpilddirektors ar rīkojumu pēc tam, kad Pašvaldības domes Izglītības un jaunatnes lietu komitejā un Finanšu komitejā skatīti un atbalstīti izglītības iestāžu vadītāju atalgojuma noteikšanas kritēriji.
45. Gadījumā, ja ar Pašvaldības domes priekšsēdētāja rīkojumu vienas izglītības iestādes vadītājam tiek uzdots pildīt arī citas izglītības iestādes vadītāja pienākumus, uz šo pienākumu izpildes laiku vadītājam mēneša darba algas likmi nosaka, viņam noteiktajai mēneša darba algas likmei piemērojot koeficientu 1,25.



VI. Rezerves fonds, finansējuma pārdale un piemaksas

46. Pašvaldība var veidot mērķdotācijas rezerves fondu līdz 1 % apmērā no Pašvaldībai piešķirtās kopējās mērķdotācijas summas pedagogu darba samaksai. Rezerves fonda līdzekļus izmanto:
46.1. ilgstoši slimojošu izglītojamo mājas apmācības un reemigrējušo izglītojamo apmācības finansēšanai;
46.2. pedagogu aizvietošanai un atvaļinājuma naudas pārrēķinam;
46.3. pedagogu atlaišanas pabalstu kompensāciju izmaksai;
46.4. citiem neparedzētiem gadījumiem, kas saistīti ar pedagoģiskā procesa nodrošināšanu.
47. Izglītības iestādes vadītājs no piešķirtās mērķdotācijas veido rezerves fondu līdz 2% pedagogu aizvietošanai slimības laikā, atvaļinājuma naudas izmaksām un citiem neparedzētiem gadījumiem.
48. Izglītības iestādes vadītājs atbilstoši iestādē apstiprinātajai kārtībai un darba samaksas fonda ietvaros ir tiesīgs noteikt piemaksas par papildu pedagoģisko darbu (līdz 30 % no darba algas) un piemaksas par pedagoga profesionālās darbības kvalitātes pakāpi. Ņemot vērā personisko darba ieguldījumu, pedagogiem var piešķirt prēmiju vai naudas balvu no ietaupītajiem darba samaksas līdzekļiem saskaņā ar Ministru kabineta noteikumos par pedagogu darba samaksu noteiktajiem nosacījumiem.

VII. Tarifikācijas sastādīšanas un saskaņošanas kārtība

49. Izglītības pārvalde nodrošina izglītojamo skaita pārbaudi un apstiprināšanu mērķdotācijas piešķiršanai normatīvajos aktos noteiktajā kārtībā un termiņos.
50. Izglītības iestādes vadītājs piešķirtā finansējuma ietvaros nodrošina pedagogu darba samaksas aprēķinu, veicot tarifikāciju laika posmam no kārtējā gada 1. septembra līdz 31. augustam atbilstoši normatīvajiem aktiem un šiem noteikumiem. Ja darba samaksas nosacījumi mainās, vadītājs 5 darbdienu laikā veic pārtarifikāciju. Tarifikācijā uz kārtējā gada 1. septembri iekļauj visus darbiniekus, kam ir aktīvas darba tiesiskās attiecības, tajā skaitā ilgstošā prombūtnē esošos.
51. Izglītības iestādes vadītājs pirms tarifikācijas sagatavošanas izdod rīkojumu par pedagogu algas likmēm, ja tās noteiktas augstākas par zemāko algas likmi, noteikto piemaksu veidiem un to apmēru, tajā skaitā par piemaksu par pedagoga profesionālās darbības kvalitātes pakāpes apmēru un piemaksas par papildu pedagoģisko darbu apmēru.
52. Administrācijas Izglītības pārvalde nosaka izglītības iestāžu tarifikāciju iesniegšanas laiku, saskaņošanas kārtību un nepieciešamos dokumentus.
53. Izglītības iestādes pedagogu tarifikācijas sagatavo un elektroniski iesniedz VIIS.
54. Izglītības iestādes sagatavotās tarifikācijas Administrācijas Izglītības pārvalde pārbauda un elektroniski saskaņo Pašvaldības lietojumprogrammā LIETVARIS.
55. Izglītības iestādes vadītājs tarifikācijas apstiprina Pašvaldības lietojumprogrammā LIETVARIS.
56. Tarifikāciju izglītības iestādes vadītāja atalgojuma (tajā skaitā par izglītības iestādes vadītāja papildus veikto pedagoģisko darbu) noteikšanai veido uz atsevišķas veidlapas. To saskaņo Izglītības pārvaldes speciālisti un apstiprina Pašvaldības izpilddirektors. Izglītības iestādes vadītāja tarifikācijā iekļauj arī personas, kuras saskaņā ar likuma “Par interešu konflikta novēršanu valsts amatpersonu darbībā” uzskatāmas par radiniekiem – tēvs, māte, vecāmāte, vecaistēvs, bērns (arī adoptētais), mazbērns, brālis, māsa, pusbrālis, pusmāsa, laulātais.
57. Administrācijas Izglītības pārvalde 10 darbdienu laikā pēc Pašvaldībai piešķirtās mērķdotācijas apstiprināšanas Ministru kabinetā apstiprina mērķdotāciju izglītības iestādēm un ievada VIIS informāciju par katrai izglītības iestādei apstiprināto mērķdotācijas apmēru.
58. Administrācijas Izglītības pārvalde kontrolē mērķdotācijas izlietojumu izglītības iestādēs.
59. Administrācijas Finanšu nodaļa normatīvajos aktos noteiktajā kārtībā sagatavo un iesniedz noteiktām institūcijām pārskatus par mērķdotācijas izlietojumu.



VIII. Noslēguma jautājumi

60. Noteikumi piemērojami no 2026. gada 1. septembra.
61. Ar šo noteikumu spēkā stāšanos spēku zaudē:
61.1. Madonas novada pašvaldības domes 2026. gada 30. janvāra iekšējais normatīvais akts Nr. 7 “Madonas novada pašvaldības izglītības iestāžu, kas īsteno pirmsskolas izglītības programmas, pedagoģisko darbinieku amata vienību skaita noteikšanas kārtība”;
61.2. Madonas novada pašvaldības domes 2026. gada 30. janvāra lēmums Nr. 79 (protokols Nr. 1, 79. p.) “Par Madonas novada pašvaldības izglītības iestāžu pedagoģisko darbinieku amata vienību sarakstu apstiprināšanu” (ar grozījumiem, kas izdarīti ar 2026. gada 31. marta lēmumu Nr. 219 (protokols Nr. 4, 65. p.) un 2026. gada 28. maija lēmumu Nr. 320 ((protokols Nr. 7, 26. p.).



Domes priekšsēdētājs						A. Lungevičs



Seržāne 26136230
Puķīte 64860570


1.pielikums
Madonas novada pašvaldības
30.09.2026. iekšējam normatīvajam aktam Nr.____

Dienesta viesnīcas/internāta skolotāja slodžu sadalījums

	Izglītības iestāde
	Dienesta viesnīcas/internāta skolotāja slodžu skaits

	Andreja Eglīša Ļaudonas pamatskola
	0,2

	Cesvaines vidusskola
	0,2

	Degumnieku pamatskola
	0,2

	Madonas pilsētas vidusskolas
	0,2

	Madonas Valsts ģimnāzija
	0,5



2. pielikums
Madonas novada pašvaldības
30.09.2026. iekšējam normatīvajam aktam Nr. ___

Administrācijas amata vienību skaita noteikšana pirmsskolas izglītības iestādēs un skolu pirmsskolas izglītības grupās

	Izglītojamo skaits
	Vadītājs
	Vadītāja vietnieks/ pirmsskolas izglītības metodiķis

	Pirmsskolas izglītības iestādēs

	151 un vairāk
	1
	1*

	100 - 150
	1
	0,6

	85 - 99
	1
	0,5

	70 - 84
	1
	0,4

	Līdz 69
	1
	0,2

	Pirmsskolas izglītības grupās skolās

	60 un vairāk
	0
	0,3

	40-59
	0
	0,25

	25-39
	0
	0,15


*Atbilstoši iestādes darbības struktūrai noteikto amata vienību ietvaros iestādē ir vadītāja vietnieks un/vai pirmsskolas izglītības metodiķis



3. pielikums
Madonas novada pašvaldības
30.09.2026. iekšējam normatīvajam aktam Nr. ___

Pirmsskolas izglītības skolotāja amata vienību skaita noteikšana

	Amata vienību skaita noteikšanas kritēriji
	Amata vienību skaits vienai grupai ar darba laiku 12 stundas dienā

	
	

	1. Grupās ar bērnu skaitu no 20
	2

	2. Grupās ar bērnu skaitu 18 – 19
	1,9

	3. Grupās ar bērnu skaitu 14 – 17
	1,8

	4. Grupās ar bērnu skaitu 10 – 13 (tajā skaitā izglītojamie no 5 gadu vecuma)
	1,7

	5. Grupās ar bērnu skaitu 10 – 13 (ja grupā ir tikai izglītojamie līdz 4 gadu vecumam). Grupā papildus pedagogam strādā divi skolotāja palīgi (1,5 skolotāja palīga amata slodzes)
	1,00



6. Ja grupas darba laiks ir 11 stundas dienā, tad amata vienību skaits (atbilstoši no 1. līdz 4. punktam) uz vienu grupu ir par 0,05 amata likmēm mazāks.

7. Ja grupas darba laiks ir 10 stundas dienā, tad amata vienību skaits (atbilstoši no 1. līdz 4. punktam) uz vienu grupu ir par 0,1 amata likmēm mazāks.

8. Jaukta vecuma grupās ar izglītojamajiem no 1 līdz 4 gadu vecumam var noteikt papildu 0,25 skolotāja palīga amata vienības uz vienu grupu.

4. pielikums
Madonas novada pašvaldības
30.09.2026. iekšējam normatīvajam aktam Nr. ___

Administrācijas amata vienību skaita noteikšana profesionālās ievirzes un interešu izglītības iestādēs

	Unikālo izglītojamo skaits
	Direktors
	Direktora vietnieks/izglītības metodiķis

	401 un vairāk
	1
	1*

	201 - 400
	1
	1**

	101 - 200
	1
	0,84

	71 - 100
	1
	0,3

	Līdz 70
	1
	-


*papildus 0,5 likmes izglītības metodiķis, kas nodrošina metodisko atbalstu tikai Madonas Bērnu un jaunatnes sporta skolas sporta treneriem;
** papildus 1 likme izglītības metodiķis Madonas Bērnu un jauniešu centrā, kas nodrošina metodisko atbalstu interešu izglītībā visām novada vispārizglītojošām skolām

